Document ID: 31992R3062

ΚΑΝΟΝΙΣΜΟΣ (ΕΟΚ) αριθ. 3062/92 ΤΗΣ ΕΠΙΤΡΟΠΗΣ της 23ης Οκτωβρίου 1992 για τη θέσπιση εκτάκτων μέτρων στηρίξεως της αγοράς στον τομέα του χοιρείου κρέατος στις Κάτω Χώρες
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1249/89 (2), και ιδίως το άρθρο 20,
Εκτιμώντας:
ότι λόγω της εμφανίσεως της φυσαλιώδους νόσου των χοίρων σε μια ζώνη παραγωγής στις Κάτω Χώρες, έχει απαγορευθεί προσωρινά η κυκλοφορία ζωντανών χοίρων που προέρχονται από την προσβληθείσα ζώνη και η αποστολή του κρέατος των χοίρων αυτών προς τα άλλα κράτη μέλη-
ότι από τους περιορισμούς στην ελεύθερη κυκλοφορία των εμπορευμάτων που προκύπτουν από την εφαρμογή των κτηνιατρικών μέτρων στη ζώνη προστασίας, υπάρχει κίνδυνος σοβαρής διαταράξεως της αγοράς του χοιρείου κρέατος στις Κάτω Χώρες η ισορροπία της οποία εξαρτάται κατά πολύ από ενδοκοινοτικές συναλλαγές χωρίς εμπόδια- ότι είναι συνεπώς αναγκαίο να ληφθούν έκτακτα μέτρα στηρίξεως της αγοράς που θα περιορίζονται σε ορισμένα ευαίσθητα χοίρεια προϊόντα που προέρχονται από την άμεσα θιγόμενη ζώνη και τα οποία θα εφαρμόζονται κατά την περίοδο των τριών εβδομάδων κατά τη διάρκεια της οποίας ισχύουν τα κτηνιατρικά μέτρα-
ότι γι' αυτό πρέπει να καθοριστούν ενισχύσεις στην ιδιωτική αποθεματοποίηση σύμφωνα με τις λεπτομέρειες εφαρμογής της χορηγήσεως ενισχύσεων στην ιδιωτική αποθεματοποίηση στον τομέα του χοιρείου κρέατος που θεσπίστηκαν από τον κανονισμό (ΕΟΚ) αριθ. 3444/90 της Επιτροπής (3)-
ότι προκειμένου να περιοριστούν οι κίνδυνοι μολύνσεως, πρέπει να εξουσιοδοτηθούν οι ολλανδικές αρχές να ορίσουν τους τόπους σφαγής και αποθεματοποιήσεως-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Χοιρείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Από τις 26 Οκτωβρίου μέχρι και τις 13 Νοεμβρίου 1992 μπορούν να υποβληθούν αιτήσεις για ενίσχυση στην ιδιωτική αποθεματοποίηση στον ολλανδικό οργανισμό παρεμβάσεως σύμφωνα με τις διατάξεις του κανονισμού (ΕΟΚ) αριθ. 3444/90 και του παρόντος κανονισμού.
Οι ενισχύσεις αυτές θα αφορούν προϊόντα που προέρχονται από χοίρους που έχουν εκτραφεί σε εκμεταλλεύσεις εντός της ζώνης προστασίας που αναφέρεται στο παράρτημα σημείο β) της απόφασης 92/478/ΕΟΚ της Επιτροπής (4) και έχουν σφαγεί στα σφαγεία που έχουν οριστεί από τις ολλανδικές αρχές. Οι τελευταίες λαμβάνουν τα αναγκαία μέτρα για να εξασφαλιστεί η τήρηση των διατάξεων αυτών.
Ο κατάλογος των προϊόντων που μπορούν να επωφεληθούν των ενισχύσεων και τα σχετικά ποσά καθορίζονται στο παράρτημα.
2. Η διάρκεια αποθεματοποιήσεως είναι το λιγότερο ένας μήνας και το περισσότερο έξι μήνες και επαφίεται στην επιλογή του αποθεματοποιού. Στην περίπτωση κατά την οποία η διάρκεια αποθεματοποιήσεως υπερβαίνει τον ένα μήνα, το ποσό της ενισχύσεως προσαρμόζεται ανάλογα. Τα ημερήσια ή τα μηνιαία συμπληρωματικά ποσά καθορίζονται στο παράρτημα.
Άρθρο 2
Η ελάχιστη ποσότητα, ανά σύμβαση και ανά προϊόν, καθορίζεται σε πέντε τόνους.
Οι ολλανδικές αρχές μπορούν να ορίσουν τους τόπους αποθεματοποιήσεως συναρτήσει των κτηνιατρικών αναγκών.
Άρθρο 3
Η εγγύηση ανέρχεται στο 20 % των ποσών που καθορίζονται στο παράρτημα.
Άρθρο 4
Με την επιφύλαξη των ανακοινώσεων που προβλέπονται στο άρθρο 15 του κανονισμού (ΕΟΚ) αριθ. 3444/90 οι Κάτω Χώρες ανακοινώνουν στην Επιτροπή, κάθε Τρίτη και κάθε Πέμπτη, τις ποσότητες των προϊόντων για τις οποίες έχουν υποβληθεί αιτήσεις συνάψεως συμβάσεων από την προηγούμενη ανακοίνωση.
Άρθρο 5
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Οκτωβρίου 1992.

Labels: 3
18
17